- Det beste jeg noensinne har brukt penger på, sier bergenser og milliardær Trond Mohn.

José Mourinho (55) er ferdig som manager i Manchester United etter to og en halv sesong.

Portugiseres slapp imidlertid å deppe lenge. Han var arbeidsledig i cirka 20 minutter.

– Denne sjansen kunne vi rett og slett ikke la gå fra oss. Umiddelbart etter at jeg hørte Mourinho hadde fått fyken, ringte jeg noen venner og forklarte hvilken utrolig mulighet dette er for Brann! Vi fikk stablet på plass en sign-on-fee i rekordfart, en advokat utarbeidet en arbeidsavtale og dett var dett. Nå kan Brann vinne serien igjen, sier Mohn.

– Når kommer Mourinho til Bergen?

– Bergen? Hvorfor skal han hit? Vi har betalt ham for å trene RBK!

Omtrent samtidig som portugiseren skrev under for RBK, startet et vipps-spleiselag blant bergensere. I løpet av noen få formiddagstimer er det samlet inn over 400 millioner kroner.

– Vi har foreløpig finansiert to år med Mourinho i bartebyen, men vi regner med at det i løpet av uken vil bli samlet inn nok til at han blir RBK-trener i alle fall til 2025, sier Mohn.

– Og hvis selv ikke det er nok til at Brann tar seriegull?

– Da får vi ty til plan B.

– Kampfiksing?

– Nei. Per-Mathias Høgmo.